SKRIFTLIG FORESPØRGSEL P-1837/00

af Monica Frassoni (Verts/ALE) til Kommissionen

(31. maj 2000)

Om: Bygning af en undergrundsbane i Brescia i Italien

Som svar på min skriftlige forespørgsel E-2176/99(1) om undergrundsbaneprojektet i Brescia bekræftede Kommissionen, at dette projekt på grundlag af direktiv 97/11/EF(2) af 3. marts 1997 om miljøindvirkningsvurderinger skal underkastes en undersøgelse for at afgøre, om projektet skal gøres til genstand for en miljøindvirkningsvurdering. Så vidt vi er underrettet, er denne undersøgelse, som er foreskrevet i artikel 10 i præsidentielt dekret af 12. april 1996, aldrig blevet foretaget. I mellemtiden har myndighederne for kommunale tjenesteydelser i Brescia offentliggjort et udbud, hvori fristen for afgivelse af tilbud er fastsat til den 31. maj 2000. I dette udbud, som er offentliggjort i(3), fastsættes der ingen betingelser og heller ikke noget krav om, at projektet skal underkastes en miljøindvirkningsvurdering. Den 31. marts 2000 undertegnedes der et aftaleprotokollat mellem Regionen Lombardia og Provinsen Brescia og Brescia Kommune, hvori Regionen Lombardia forpligter sig til at bidrage til finansieringen af undergrundbanen med et beløb på indtil 165 mia. lire. Dette indebærer, at Regionen Lombardia, som har ansvaret for at iværksætte undersøgelsen af nødvendigheden af at gennemføre miljøindvirkningsproceduren, erklærer sig rede til at finansiere et projekt, omend kun delvist, inden der er foretaget en sådan undersøgelse.

Hvilke foranstaltninger agter Kommissionen at træffe for at sikre, at undersøgelsen af undergrundsbaneprojektet i Brescia gennemføres?

Hvorledes kan det forekomme, at der i De Europæiske Fællesskabers Tidende offentliggøres et udbud vedrørende gennemførelsen af et projekt, der ifølge Kommissionen selv skal underkastes en undersøgelse med det formål at afgøre, om det skal gøres til genstand for en miljøindvirkningsprocedure, selv om der aldrig er foretaget en sådan undersøgelse?

(1) EFT C 280 E af 3.10.2000, s. 15.

(2) EFT L 73 af 14.3.1997, s. 5.

(3) EFT S 78 af 20.4.2000.

Svar afgivet på Kommissionens vegne af Margot Wallström

(4. juli 2000)

De italienske myndigheder har meddelt, at der først vil blive meddelt anlægstilladelse til det projekt, som det ærede medlem nævner, efter at den såkaldte procedura di verifica di assoggettabilità a Valutazione di Impatto Ambientale (VVM-screening) er blevet udført i henhold til DPR 12. april 1996 Atto di indirizzo e coordinamento per l'attuazione dell'articolo 40 comma 1 della legge 22 febbraio 1994, n. 146, concernente disposizioni in materia di valutazione di impatto ambientale, der er den nationale lovgivning til gennemførelse af bilag II til Rådets direktiv 85/337/EØF af 27. juni 1985 om vurdering af visse offentlige

og private projekters indvirkning på miljøet(1) og i henhold til legge regionale 7 dicembre 1999, No 472, Regionen Lombardiets gennemførelse af DPR 12. april 1996. Myndighederne i Regionen Lombardiet har allerede meddelt Brescia kommune, at projektet skal underkastes en screening-procedure for at vurdere, om det er nødvendigt med en VVM-procedure.

I lyset af ovenstående kan der ikke konstateres nogen overtrædelse af fællesskabslovgivningen.

(1) EFT L 175 af 5.7.1985.